РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/77-25

6. јун 2025. године

Београд

З А П И С Н И К

ДЕСЕТЕ СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ,

ОДРЖАНЕ 6. ЈУНА 2025. ГОДИНЕ

Седница је почела у 12.00 часова.

Седницом је председавао Угљеша Марковић**,** председник Одбора.

Седници су присуствовали чланови Одбора: Томислав Јанковић, Драган Јовановић, Бранислав Јосифовић, Јасмина Каранац, Роберт Козма, Мирослав Кондић, др Татјана Марковић Топаловић, Мирослав Петрашиновић, Весна Савовић Петковић, Сташа Стојановић и Далибор Шћекић.

Седници Одбора су присуствовали заменици чланова Одбора: Загорка Алексић (заменик Ненада Филиповића) и Бранко Миљуш (заменик Миле Поповић).

Седници нису присуствовавали чланови Одбора: Предраг Марсенић, Драган Станојевић и Ђорђе Станковић, нити њихови заменици.

Седници су присуствовали из Министарства информисања и телекомуникација: Катарина Томашевић, помоћник министра за телекомуникације и поштански саобраћај, Драган Глишић, в.д. помоћника министра за управљање пројектима и Милан Војводић, шеф Одсека за регулативу у области информационог друштва.

Одбор је, већином гласова (12 „за“, 2 „није гласао“), у складу са предлогом председника Одбора усвојио следећи

**Д н е в н и р е д :**

1. Разматрање Информације о раду Министарства информисања и телекомуникација, за период од 1. јануара до 31. марта 2025. године (02-674/25 од 9. априла 2025. године).

**Прва тачка дневног реда:** Разматрање Информације о раду Министарства информисања и телекомуникација, за период од 1. јануара до 31. марта 2025. године

У уводном излагању Катарина Томашевић, помоћник министра за електронске комуникације и поштански саобраћај, навела је да је 2023. године усвојен Закон о електронским комуникацијама који је у потупности усклађен са европскoм регулативом о електронским комуникацијама и да је у складу са њим потребно донети и 50 подзаконских аката од стране Mинистарства, Владе и Регулаторног тела за електронске комуникације и поштанске услуге.

У овом извештајном периоду Влада је донела Уредбу о максималном износу висине накнада за заснивање права службености на непокретности у јавној својини приликом изградње електронских комуникационих мрежа. Овом Уредбом регулисана је максимална висина накнаде за заснивање права службености на непокретности у јавној својини приликом изградње електронских комуникационих мрежа. На тај начин јединице локалне самоуправе на јасан начин одређују накнаде за заснивање права службености на непокретности у јавној својини. Овом Уредбом се и телекомуникационим операторима обезбеђује предвидивост пословања. Такође, усвојена је и Уредба о утврђивању мера за смањење безбедносних ризика повезаних са увођењем мобилних мрежа пете генерације, након чега нам предстоји доношење националне процене ризика. Затим је донета Уредба о утврђивању Плана намене радиoфреквенцијских опсега., која је усклађена са међународним планом намене, што значи целокупни радиофреквенцијски спектар подразумева да се одређени опсези користе за одређене намене.

Истакнуто је, да је започета израда Закона о широкопојасној комуникационој инфраструктури, који се налази у реформској агенди, у циљу усклађивања са Законом о гигабитској инфраструктури. Наведени Нацрт закона има за циљ да олакша и поједностави увођење електронских комуникационих мрежа од стране оператора на тај начин да се користи целокупна постојећа инфраструктура. Такође, донети су многобројни правилници, a један од важнијих је о регистрацији припејд корисника. Важно је истаћи да смо се определили на обавезну регистрацију припејд корисника по угледу на искуство већине држава ЕУ. Постојао је велики проблем са преварама коришћењем припејд броја, а у неким државама бројеви су коришћени за терористичке акције.

У претходном извештајном периоду усвојен је и Закон о поштанским услугама, Закон о потврђивању аката Светског поштанског савеза. Затим, усвојен је и закључак којим се прихвата колективни уговор за ЈП „Пошта Србије“ којим се додатно унапређује њихов положај. У наведеном извештајном периоду припремљен je и Нацрт закона о информационој безбедности, међутим, дошло је до реструктуирања Владе тако да је у току нови поступак прибављања мишљења за наведени закон.

Наставља се рад на изради Нацрта закона о изменама и допунама Закона о електронском документу, електронској идентификацији, услугама од поверења у електронском пословању. Оно што је главна новина јесте увођење дигиталног новчаника, и ту се мисли на јединствен електронски идентификациони документ, који ће моћи да потврди идентитет корисника у електронском формату у свим видовима комуникације. Оно што је посебно важно јесте Контакт центар за безбедност деце на интернету. Појачана је сарадња и на регионалном нивоу, обуке су се одржавале и у Републици Српској, Црној Гори, Словенији, а планиран је одлазак и у Северну Македонију. Истиче се посебно и инспекцијски надзор. Што се тиче пројеката, посебно се истиче пројекат развоја широкопојасне комуникационе инфраструктуре у руралним пределима, који је покренут још 2020. године. Овај пројекат има две фазе. Фаза 1 је имала два дела фаза: фаза А и фаза Б, у првом делу је истрасирано 674 км оптичке инфраструктуре, у фази 1Б 938 км оптичке инфраструктуре, а за Фазу 2 је планирано 3282 км оптичке инфраструктуре,која је планирана да се заврши током пролећа 2027. године. Наводен је и пројекат дигитализације туристичке понуде, једна фаза развоја ове апликације је завршена, очекује се да ће средином ове године први део те апликације бити пуштен у продукцију, а онда ће се у другом делу појачавати рад на тој апликацији. Истакнута је интензивна међународна сарадња. Такође, истиче се Јавни конкурс за доделу средстава за програме у области развоја информационог друштва у 2025. години. Идеја у вези овог пројекта јесте да се подрже ученици основних и средњих школа који су посебно надарени у области: информатике и рачунарства, дигитално осавремењивање у руралним областима, безбедност деце на интернету, стицање дигиталних компетенција, итд.

У дискусији су учествовали народни посланици: Драган Јовановић, др Татјана Марковић Топаловић, Бранко Миљуш и помоћник министар Катарина Томашевић.

Сагласно члану 229. Пословника Народне скупштине, Одборје размотрио Информацију о раду Министарства информисања и телекомуникација, за период од 1. јануара до 31. марта 2025. године и већином гласова(11 ,,за“ , 1 ,,против“, 2 ,,није гласао“) одлучио да је прихвати.

Седница је закључена у 12.44 часова.

Седница је преношена у live stream-у и тонски снимана, а видео запис се налази на интернет страници Народне скупштине,

СЕКРЕТАР OДБОРА ПРЕДСЕДНИК OДБОРА

Биљана Илић Угљеша Марковић